Stopnja DDV pri vgradnji ali montaži bazenov

Pojasnilo št. 4230-297/2010-2, 19. 7. 2010

V zvezi z davčno obravnavo porabljenega materiala za izdelavo in vgradnjo ali montažo notranjega ali zunanjega bazena v oziroma ob stanovanjski objekt pojasnjujemo:

Od enotne storitve vgradnje ali montaže notranjega ali zunanjega bazena v oziroma ob stanovanjski objekt se obračuna DDV po stopnji 8,5 % od celotne vrednosti enotne transakcije. Kadar pa se transakcija ne more šteti za enotno, pa je treba od dobave bazena obračunati DDV po stopnji 20 %, od storitve vgradnje ali montaže pa DDV po stopnji 8,5 %.

Podatki, ki morajo biti izkazani na računu, so določeni z 82 do 84 členom ZDDV-1.

Iz pojasnila objavljenega na spletni strani izhaja, v katerem primeru se dobava bazena z vgradnjo ali montažo v oziroma ob stanovanjski objekt ne more šteti za enotno storitev, in je zato treba od dobave bazena obračunati DDV po stopnji 20 %, od storitve vgradnje ali montaže pa se obračuna DDV po stopnji 8,5 %.

Če pa bazen za potrošnika brez vgradnje ali montaže ni uporaben, gre za enotno storitev vgradnje ali montaže bazena v oziroma ob stanovanjski objekt, ki je obdavčena z DDV po stopnji 8,5 %. V tem primeru se DDV po nižji stopnji obračuna od celotne vrednosti enotne transakcije. 

Kateri podatki morajo biti izkazani na računu, določa Zakon o davku na dodano vrednost – ZDDV-1 (Uradni list RS, št. 10/10 – UPB 2) v 82 do 84 členu.